Foodoralta korostetaan, että työntekijät päättävät työaikansa ja -määränsä itse.

Ruokalähettien oikeuksia puolustava kampanja kritisoi jälleen rajusti ruoankuljetuspalvelu Foodoraa. Kuvituskuva. ALL OVER PRESS

Ruoankuljetuspalvelu Foodora näyttää puhuneen palturia lähettiensä käyttämästä sovelluksesta Iltalehden haastattelussa viime viikon perjantaina. Asia ilmenee ruokalähettien oikeuksia puolustavan Justice for Couriers -kampanjan Facebook-päivityksestä.

Foodoralle työskentelevä lähetti kertoi viime viikolla Iltalehdelle, kuinka lähettien käyttämä sovellus saattaa automaattisesti yhdistää peräkkäisiä vuoroja toisiinsa ja täten poistaa läheteiltä vuorojen väleihin kaavaillut tauot. Toisiinsa ketjutetut vuorot voivat näin venyä jopa 12-tuntisiksi.

Foodora kiisti väitteen sanoen, ettei sovellus yhdistele vuoroja itsestään.

Justice for Couriers on nyt kuitenkin julkaissut Facebookissa sarjan näyttökuvia Foodora-lähetin käyttämästä sovelluksesta. Niistä ilmenee, kuinka sovellus ilmoittaa kello 17.43 iltakuudelta päättymässä olevan vuoron olevan loppumaisillaan.

Lähetin seuraavan vuoron on tarkoitus alkaa vasta kello 18.30. Kello 18.02 sovellus ilmoittaa kuitenkin kyseisen vuoron olevan jo käynnissä.

Lähetin ottamista näyttökuvista ilmenee, kuinka sovellus kadottaa tauon kahden perättäisen Foodora-lähettivuoron välistä. Kellonaika näkyy näyttökuvien oikeassa yläkulmassa. JUSTICE FOR COURIERS

Vähän valinnanvaraa

Justice for Couriers ottaa tuoreessa päivityksessään kantaa myös laajemmin Foodoran lähettivuorojen jakoon.

Kampanja kertoo, että yritys jakaa eniten vuoroja parhaiten pisteyttämilleen läheteilleen. Pisteitä saa esimerkiksi viikonloppuvuoroista, minkä seurauksena monet lähetit tekevät tulonsa varmistaakseen viikonloppuisin kohtuuttoman pitkää päivää.

– Jos lähetin on pakko saada pitkä päivä ansaitakseen elämiseen riittävä määrä rahaa, hänen on otettava ne vuorot, mitä tarjolla on, vaikka kolmen valitun peräkkäisen vuoron väliin ei jäisi riittävästi taukoja, kampanjan Facebook-päivityksessä kirjoitetaan.

Kampanja myös huomauttaa, että Foodora määrittää vuorojen alkamis- ja päättymisajat, joten lähettien valinnanvara vuorojen suhteen on rajallinen.

Foodoralta kerrottiin viime viikolla Iltalehdelle, että lähettien tyypilliset vuorot ovat pituudeltaan 2,5–4-tuntisia. Sen mukaan vuorojen ketjuttaminen ei ole yleistä tai tarkoituksenmukaista.

– Jos vuoroja kuitenkin itse haluaa ottaa useamman putkeen, voi niitä myös aikatauluttaa ja ottaa väliin esimerkiksi tunnin taukoja, Foodoralta kommentoitiin tuolloin.

”Valinnanvaraa on”

Iltalehti tavoitti jälleen Foodoran edustajan kommentoimaan Justice for Couriersin tuoretta päivitystä sähköpostitse. Kuvatodisteista huolimatta yrityksestä ei tosin suoraan kommentoida kampanjan esittämää ketjutusongelmaa.

– Sovellus ei ketjuta vuoroja, mikäli vuorojen välissä on esimerkiksi tunti väliä, yritys tyytyy toteamaan.

– Jokainen lähettikumppanimme saa itse valita, ottaako vuoroja peräkkäin, jättääkö väliin aikaa tauolle ja kuinka paljon taukoja pitää vuoron aikana, vastauksessa jatketaan.

Foodorasta myös vakuutetaan Iltalehdelle, että vuoroja ”riittää jokaiselle halukkaalle ja valinnanvaraa on”.

– Me emme määritä lähettikumppaneidemme työaikoja, vaan he päättävät itse työaikansa ja työmääränsä. Keskimäärin lähettikumppanimme tekevät 15,5 tuntia viikossa töitä, joten tilastollisesti suurin osa kumppaneistamme ei tee useita vuoroja putkeen, yrityksestä kerrotaan.

– Otamme tietysti koko ajan vastaan palautetta esimerkiksi vuorojen valitsemisesta ja kehitämme systeemiä sen mukaan.

Otsikkoa muokattu 21.12.2019 klo 18:00. Otsikosta poistettu viittaus Foodoran aiempiin lausuntoihin.